Kære Bolius


 

Skal der anvendes vådrumsgipsplader til loftbeklædningen i et badeværelse med bruseniche, som i loftet er adskilt fra det øvrige rum, som indeholder håndvask og badekar? Er der krav om flere lag gips?


 

Bedste hilsener 


 

Torben Pedersen


Gipspladeloft i badeværelse?
Hej Torben


Jeg er ikke helt med på din beskrivelse af badeværelset, og jeg ved ikke helt, om det er loftet generelt, du spørger til, eller om det kun er i brusenichen.


 

Men generelt er svaret nej. Du behøver ikke at montere vådrumsgipsplader i loftet. Loftet betragtes som værende ude for vådrumszonen.  
Hvis vi derimod snakker en særskilt bruseniche, og hvor der evt. er lidt lavt til loftet, så ville jeg nok anbefale brugen af vådrumsgipsplader der også, men det er stadigvæk ikke et krav.


 

Der er krav om to lag gipsplader på væggene, ligesom der er krav til rigelafstandene, (40 cm) men ikke på loftet. Igen kan det anbefales, pga. en bedre "stivhed" i loftet som kan modvirke revnedannelse mv.


Håber, det måtte give dig svar nok.

